Broj: 711-I-185-M-70-20/21-07-12

Zagreb, 18. prosinca 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tatijane Vučetić, Aleksandre Jozić-Ileković i Tončice Božić kao članova Povjerenstva, na temelju članka 30. stavak 1. podstavka 2. i članka 20. stavka 4. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnice Duške Kunštek,** **pomoćnice ministra u Ministarstvu mora, prometa i infrastrukture**, za davanjem mišljenja Povjerenstva**,** na 108. sjednici, održanoj 18. prosinca 2020., donosi sljedeću:

**ODLUKU**

**Na temelju članka 20. stavka 4. ZSSI-a, ne daje se suglasnost na sklapanje ugovora kojim bi dužnosnica Duška Kunštek, pomoćnica ministra u Ministarstvu mora, prometa i infrastrukture, stupila u radni odnos u trgovačkom društvu Institut IGH d.d., u razdoblju od jedne godine nakon prestanka obnašanja dužnosti pomoćnice ministra u Ministarstvu mora, prometa i infrastrukture.**

Obrazloženje

Zahtjev za davanjem mišljenja Povjerenstva podnijela je dužnosnica Duška Kunštek pomoćnica ministra u Ministarstvu mora, prometa i infrastrukture. U knjigama ulazne pošte zahtjev je zaprimljen 30. srpnja 2020. pod poslovnim brojem: 711-U-2632-M-70/20-01-5 te povodom istog otvoren predmet broj: M-70/20.

Člankom 3. stavkom 1. točkom 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) bilo je propisano da su pomoćnici ministara dužnosnici u smislu navedenog Zakona. Zakonom o izmjeni Zakona o sprječavanju sukoba interesa („Narodne novine“ broj 98/19.), koji je stupio na snagu 1. siječnja 2020., brisana je navedena točka 26. članka 3. stavka 1. Naime, navedena izmjena Zakona donesena je radi usklađivanja sa Zakonom o sustavu državne uprave („Narodne novine“ broj 66/19.) kojim je ukinuta dužnost pomoćnika ministra. Člankom 69. stavkom 2. istog Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja upravnih organizacija u sastavu ministarstava.

Nadalje, člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. S obzirom da je pomoćnike ministara imenovala Vlada Republike Hrvatske te da su imenovani pomoćnici nastavili obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja upravnih organizacija u sastavu ministarstava, Povjerenstvo tumači da se na pomoćnike ministra i nakon stupanja na snagu Zakona o izmjeni Zakona o sprječavanju sukoba interesa („Narodne novine“ broj 98/19.), na temelju članka 3. stavka 2. ZSSI-a, primjenjuju odredbe toga Zakona.

Uvidom u Registar dužnosnika utvrđeno je da Duška Kunštek dužnost pomoćnice ministra u Ministarstvu mora, prometa i infrastrukture obnaša od 27. lipnja 2018. te je povodom obnašanja navedene dužnosti obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi kako joj je od strane trgovačkog društva Institut IGH d.d., J. Rakuše 1, Zagreb ponuđeno sklapanje Ugovora o radu na neodređeno vrijeme za radno mjesto Direktora zavoda za provedbu projekata na međunarodnim tržištima. Mišljenja je da samo radno mjesto koje joj je ponuđeno predstavlja okolnost koju je zakonodavac predvidio kao izuzetak od zabrane propisane člankom 20. st. 1. ZSSI-a. Navodi da poslovi koje bi obavljala temeljem ponuđenog Ugovora o radu ne bi ni na koji način obuhvaćali obavljanje poslova kako sa ministarstvom u kojem trenutno obnaša dužnost, a tako i s bilo kojim drugim državnim tijelom.

Slijedom navedenog dužnosnica traži mišljenje postoji li zabrana sklapanja ponuđenog Ugovora o radu temeljem odredbe članka 20. st. 1. ZSSI-a.

Uvidom u sudski registar trgovačkog suda u Zagrebu utvrđeno je da je pravna osoba Institut IGH, dioničko društvo za istraživanje i razvoj u graditeljstvu, sa sjedištem u Zagrebu, Janka Rakuše 1, upisano u sudskom registru Trgovačkog suda u Zagrebu pod matičnim brojem subjekta (MBS) 080000959, OIB: 79766124714.

Na upit Povjerenstva je li Ministarstvo mora, prometa i infrastrukture od 27. lipnja 2018. imalo poslovnih odnosa s trgovačkim društvom Institut IGH d.d. te ukoliko jest, o kojim se poslovnim odnosima radilo, je li dužnosnica Duška Kunštek, pomoćnica ministra u Ministarstvu mora, prometa i infrastrukture, od 27. lipnja 2018. do dana izrade očitovanja sudjelovala u raspravama, odlučivanju ili donošenju odluka koji su se odnosili na poslovne odnose između Ministarstva mora, prometa i infrastrukture i trgovačkog društva Institut IGH d.d. te ako je u navedenom sudjelovala, o kojim se poslovima radilo, što je sadržaj istih, kolika im je financijska vrijednost te kada su i koje odluke u svezi njih donesene, Ministarstvo mora, prometa i infrastrukture dopisom KLASA: 080-09/20-06/1, URBROJ: 530-05-1-1-20-2 očitovalo se da je Ministarstvo mora, prometa i infrastrukture, iz nadležnosti unutarnje plovidbe, kao investitor, 10. lipnja 2019. zaključilo Ugovor br. EW-06/16/JN o izradi Studije izvodljivosti VKDS-a (Višenamjenski kanal Dunav-Sava) s izvršiteljima Institut IGH d.d. i KPMG Croatia d.o.o.

Kako se u očitovanju navodi, dužnosnica Duška Kunštek tijekom obavljanja dužnosti pomoćnice ministra za unutarnju plovidbu sudjeluje na radnim sastancima sa izvršiteljima vezanima za izradu dokumentacije koja je predmet zaključenog Ugovora.

Javna nabava koja je prethodila zaključenju Ugovora br. EW-06/16/JN o izradi Studije izvodljivosti VKDS-a, čiji je inicijator bila bivša Agencija za vodne putove (sada Ministarstvo mora, prometa i infrastrukture) pokrenuta je 2016. Pripremu i provedbu postupka ove javne nabave, sukladno Zakonu o javnoj nabavi, obavilo je Stručno povjerenstvo za javnu nabavu imenovano od strane bivše Agencije za vodne putove, čiji Duška Kunštek nije bila član. Također, Duška Kunštek nije sudjelovala u izradi dokumentacije za javnu nabavu niti je sudjelovala u postupku javne nabave, kao niti u odlučivanju i donošenju odluka o odabiru izvršitelja, već je to radilo Stručno povjerenstvo za javnu nabavu, odnosno ravnatelj Agencije za vodne putove, navode. Nakon izbora izvršitelja Upravno vijeće Agencije za vodne putove, čija je Duška Kunštek tada bila predsjednica, nije bilo u obvezi davanja suglasnosti na odluku o odabiru.

Na kraju se ističe da Duška Kunštek u svojstvu pomoćnice ministra sudjeluje na radnim sastancima i raspravama vezanim za izradu Studije izvodljivosti VKDS-a. U tehničkom smislu daje neobvezujuće preporuke i mišljenja na nacrte dijelova teksta izvođača, bez donošenja odluka. Svrha izrade Studije izvodljivosti VKDS-a je ispitati uklapa li se projekt izgradnje kanala Dunav-Sava u postojeće europske i nacionalne planove razvoja i strategije, potrebu izvođenja ovoga projekta i njegovu održivost, financijsku isplativost projekta, ekonomske, financijske i druge utjecaje projekta kao i utvrditi najisplativije scenarije njegove provedbe. Ukupna vrijednost izrade Studije izvodljivosti VKDS-a je 7.750.000,00 HRK s PDV-om.

Daljnjim dopisom KLASA: 080-09/20-06/1, URBROJ: 530-05-1-1-20-5 Ministarstvo mora, prometa i infrastrukture očitovalo se kako slijedi.

1. Osoba koja je u bivšoj Agenciji za vodne putove inicirala izradu Studije izvodljivosti VKDS-a, odnosno provedbu javnog natječaja za odabir najpovoljnijeg ponuditelja je ravnatelj, odnosno tada vršitelj dužnosti ravnatelja Miroslav Ištuk.

2. Dužnosnica Duška Kunštek, tijekom obavljanja dužnosti pomoćnice ministra za unutarnju plovidbu, sudjeluje isključivo na radnim sastancima sa izvršiteljima vezanima za izradu dokumentacije koja je predmet zaključenog Ugovora. Za vrijeme istih ona prati tijek izrade projektne dokumentacije u domeni provjere ostvarenja terminskog plana, sudjeluje u ekspertnim dijalozima u smislu usmjeravanja sadržaja analitičkih poglavlja, provjerava je li sva dostupna dokumentacija uzeta u obzir, te da li su sve razvojne činjenice obrađene.

3. U cilju izrade Studije izvodljivosti VKDS-a do sada je održano devet sastanaka kako slijedi, zajedno s dostavljenim prilozima dopisu:

- 11.07.2020. početni sastanak (Kunštek prisustvovala) (zapisnik)

- 25.11.2019. sastanak vezan za dostavu Elaborata početnog stanja (sažetak sastanka vezanog uz isporuku Elaborata postojećeg stanja održanog 25.11.2019.)

- 16.01.2020. sastanak s predstavnicima Jaspersa (sažetak ključnih točaka sa sastanka sa predstavnicima Jaspersa održanog 16. siječnja 2020.)

- 28.02.2020. sastanak vezan uz isporuku II. Izvješća o napretku projekta (sažetak sastanka vezanog uz isporuku II. Izvješća o napretku projekta održanog 28.02.2020.)

- 28.04.2020. sastanak s gradonačelnikom grada Vukovara, predstavnicima

MMPI-a, Lučke uprave Vukovar i luke Vukovar (sažetak ključnih točaka sa sastanka s predstavnicima Grada Vukovara, Lučke uprave i Luke Vukovar održanog 28. travnja 2020.)

- 29.04.2020. sastanak između izvoditelja i MMPI-a, Hrvatskih voda te

Ministarstva zaštite okoliša i energetike (Kunštek prisustvovala) (sažetak ključnih točaka sa sastanka s predstavnicima Ministarstva zaštite okoliša i energetike-Uprava vodnog gospodarstva te Hrvatskih voda održanog 29. travnja 2020.)

- 03.06.2020. sastanak vezan za dostavu III. Izvješća o napretku projekta (sažetak sastanka vezanog uz isporuku III. Izvješća o napretku projekta održanog 03.06.2020.)

- 04.06.2020. sastanak predstavnicima Ministarstva poljoprivrede (Kunštek prisustvovala) (sažetak ključnih točaka sa sastanka s predstavnicima Ministarstva poljoprivrede održanog 4. lipnja 2020.)

- 09.09.2020. sastanak vezan za dostavu IV. Izvješća o napretku projekta (sažetak sastanka vezanog za isporuku IV. Izvješća o napretku projekta održanog 09.09.2020.)

Od navedenih sastanaka Duška Kunštek sudjelovala je na tri, o čemu svjedoče i zapisnik, odnosno sažeci sa sastanaka, a u kojima je točno naznačeno o čemu se raspravljalo na sastancima.

4. Na sastancima opisanima točkom 3. dužnosnica Kunštek iznosila je preporuke, sugestije i mišljenja kako slijedi.

• Za izradu uvodnog Izvješća Zajednici izvoditelja pomoćnica je iskazala preporuke u smislu strateških smjernica za projekt te traženja dostupne dodatne dokumentacije za izradu istog, prokomentirala projektni zadatak, te ukratko objasnila što se od njih očekuje.

• Kako je projekt opsežan, i višenamjenskog karaktera, pomoćnica je izrađivače uputila na druge projektantske kuće koje su imale saznanja o izmjenama stanja infrastrukture na trasi VKDS, kroz prijašnje projekte izrađene u prošlogodišnjem desetogodišnjem razdoblju. To se odnosi na reviziju stanja projektiranosti i izgrađenosti Biđ - Bosutskog kanala, kao dio I faze VKDS, putničkih cestovnih i željezničkih prijelaza i sl.

• Pomoćnica je sugerirala da se uključi revizija Europske komisije (JASPERS) u nekoj od slijedećih faza izrade Studije, obzirom da se radi o izrazito kompleksnom infrastrukturnom projektu.

• Postavila je i pitanje geopozicije Nove luke Vukovar, koja bi trebala biti smještena na VKDS, te uputila izrađivače da o istom trebaju komunicirati i sa JLRS, kako bi se kanal uskladio i sa njihovim razvojnim planovima.

• Na sastanku sa JASPERS-ima pomoćnica je razgovarala o ulozi pojedine funkcije kanala u ukupnoj evaluaciji koristi, obzirom na današnje trendove i tržišno okruženje. Ovisno, koja će funkcija kanala preuzeti vodeći značaj, ovisi i smjer razvitka i budući model financiranja.

• O razvojnom smjeru VKDS, pomoćnica je sugerirala da se klasa plovnosti kanala smanji sa Vb na IV klasu plovnog puta, kako bi troškovi došli u isplativi režim, te IRR kamata u pozitivno područje, u razumnom roku.

• Ujedno je sugerirala da se, kao varijantno rješenje, analizira i plovni put sa djelomičnom posebnom regulacijom prometa, u smislu jednosmjerne plovidbe, barem kao prva faza razvoja, obzirom na situaciju niskog prometa roba, kakva je danas.

Iz navedenog proizlazi da je u mandatu dužnosnice postojao poslovni odnos između tijela vlasti u kojem obnaša javnu dužnost i Instituta IGH d.d., kao pravne osobe u kojoj dužnosnica po prestanku mandata želi zasnovati radni odnos, i to na način da je dužnosnica Duška Kunštek bila involvirana u te poslovne odnose, prisustvovanjem radnim sastancima sa izvršiteljima vezanima za izradu dokumentacije koja je predmet zaključenog Ugovora, prilikom čega je pratila tijek izrade projektne dokumentacije u domeni provjere ostvarenja terminskog plana, sudjelovala u ekspertnim dijalozima u smislu usmjeravanja sadržaja analitičkih poglavlja, provjeravala je li sva dostupna dokumentacija uzeta u obzir, te jesu li sve razvojne činjenice obrađene, izvođače upućivala na projektantske kuće koje su imale saznanja o stanju infrastrukture na trasi kanala, sugerirala da se uključi revizija Europske komisije, sugerirala smanjenje klase plovnog puta kako bi troškovi došli u isplativi režim i dr.

Smisao odredbe članka 20. stavak 1. ZSSI-a je sprječavanje izričitog ili prešutnog sporazuma o zbrinjavanju dužnosnika nakon prestanka obnašanja dužnosti u tijelima ili pravnim osobama o čijim pravima, obvezama ili interesima je dužnosnik za vrijeme trajanja mandata bio nadležan odlučivati. Prijelaz dužnosnice s položaja na kojem je obnašala dužnost u pravnu osobu s kojom je tijelo vlasti u kojem je obnašala dužnost bilo u poslovnom odnosu, izaziva sumnju u nepristranost postupanja dužnosnice u obnašaju njezine dužnosti, pogotovo u izvršavanju ovlasti i radnih zadataka u odnosu na tu pravnu osobu. U svrhu očuvanja povjerenja građana u vjerodostojnost obnašatelja javnih dužnosti i tijela javne vlasti, zakon ograničava mogućnost ovakvih prijelaza u trajanju od 12 mjeseci od dana prestanka obnašanja javne dužnosti.

Povjerenstvo ukazuje da je Konvencijom Ujedinjenih naroda protiv korupcije koju je Republika Hrvatska ratificirala, propisana obveza Republike Hrvatske da spriječi sukob interesa nametanjem ograničenja, uz razuman rok i na primjeren način, koja se odnose na zapošljavanje bivših dužnosnika nakon prestanka obnašanja njihove dužnosti, ukoliko je takvo zapošljavanje u vezi s obnašanjem dužnosti dužnosnika za vrijeme trajanja njegova mandata. Upravo takva ograničenja propisana su u članku 20. stavku 1. ZSSI-a. Povjerenstvo iznimno može dati suglasnost na takva zapošljavanja ukoliko iz svih okolnosti konkretnog slučaja proizlazi da ne postoji sukob interesa.

Povjerenstvo u predmetnom slučaju ne daje suglasnost dužnosnici Duške Kunštek pomoćnice ministra u Ministarstvu mora, prometa i infrastrukture, za stupanje u radni odnos u trgovačkom društvu Institut IGH d.d. u smislu članka 20. stavka 4. ZSSI-a, s obzirom da je za vrijeme obnašanja dužnosti pomoćnice ministra bilo poslovnih odnosa između tijela u kojem obnaša dužnost i Institut IGH d.d., u koje je dužnosnica čitavo vrijeme bila involvirana i to prisustvovanjem radnim sastancima sa izvršiteljima vezanima za izradu dokumentacije koja je predmet zaključenog Ugovora, prilikom čega je pratila tijek izrade projektne dokumentacije u domeni provjere ostvarenja terminskog plana, sudjelovala u ekspertnim dijalozima u smislu usmjeravanja sadržaja analitičkih poglavlja, provjeravala je li sva dostupna dokumentacija uzeta u obzir, te jesu li sve razvojne činjenice obrađene, izvođače upućivala na projektantske kuće koje su imale saznanja o stanju infrastrukture na trasi kanala, sugerirala da se uključi revizija Europske komisije, sugerirala smanjenje klase plovnog puta kako bi troškovi došli u isplativi režim i dr. Uzevši u obzir navedeno, kao i okolnost da je kroz navedene aktivnosti dužnosnica bila uključena i u pitanja s financijskim posljedicama za tijelo u kojem obnaša dužnost Povjerenstvo utvrđuje kako nisu ispunjene pretpostavke za davanje suglasnosti dužnosnici za stupanje u radni odnos u trgovačkom društvu Institut IGH d.d., u razdoblju od jedne godine nakon prestanka obnašanja dužnosti pomoćnice ministra u Ministarstvu mora, prometa i infrastrukture

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

**Uputa o pravnom lijeku**

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Duška Kunštek, elektroničkom dostavom na dostavljenu e-mail adresu

2. Objava na internetskoj stranici Povjerenstva

3. Pismohrana